'Valkyrie' wil siele voed | Netwerk24
'Valkyrie' wil siele voed
Deur Lientjie Mentz 13 Februarie 2020 06:02
Lize-Maré Markgraaff bied op 22 Februarie haar eerste solo-sangprojek aan.
Sy het die afgelope paar jare haar liefde vir musiek in groepsang uitgeleef – eers as lid van die Bloemfonteinse kinderkoor, en daarna in 'n Kovsie-sergroep.
"Dit is nou tyd dat ek waagmoed aan die dag lê om my eie projek aan te pak."
In die vertoning Klaagliedere van 'n Valkyrie neem sy luisteraars op 'n sentimentele tog met treffers van Dusty Springfield, John Mayer en Richard van der Westhuizen. Sy word vergesel deur Dries Hymann van Disselblom-faam op die baskitaar, Heinrich Lategan op klavier en Tiaan Kussman op tromme.
Volgens Lize-Maré is kinder­musiek eintlik haar forté en sy neem nou die kinderalbum Toeks & Tielman op.
Tog is sy opgewonde oor die nuwigheid van Klaagliedere van 'n Valkyrie.
"Dit is 'n projek wat my en die gehoor se siel sal voed," sê sy.
Maar vanwaar die vertoning se naam? Lize-Maré vertel dat Hein Griesel van die Aasvoëlklub haar jare gelede as 'n valkyrie gedoop het.
"Hy sê my voorkoms herinner hom aan dié oud-Noorse mitologiese figuur. Klaagliedere verwys na die liedjiekeuses van die aand – donker en diep."
Die vertoning vind om 20:00 by die Aasvoëlklub plaas.
Kaartjies kos R100 en is by Kiki Corner in Langenhovenpark beskikbaar. Om plek te bespreek, stuur 'n e-pos na vultureclubevents@­gmail.co.za.